贈潜照月師
作者：釋道潜
朝代：宋

paragraphs: 吳興上人心志苦，筆研十年耕學圃。
形癯骨瘦神獨清，耿若霜鷗立秋浦。
錦囊新詩殊汗漫，妙語間發猶稽古。
銖鋤冗長更磨揉，激濁疏清導靈府。
自然韵勝遺島可，遠跂淵明追步武。
瓶盂勸子適四方，莫學匏瓜甘墮窳。
崇山廣澤徧游覽，始信憑高極天宇。
蓺成技進蔚文采，楚楚華身竟何補。
茫乎三界同傳舍，而我與君俱逆旅。
不如回首依老褐，妙精明心求許與。
鳴蟬委蛻藁壤餘，脫略秋風即高舉。